Vzorčni delovni dogovor iz Uredbe (EU) 2019/1896 Evropskega parlamenta in Sveta z dne 13. novembra 2019 o evropski mejni in obalni straži ter razveljavitvi uredb (EU) št. 1052/2013 in (EU) 2016/1624

Vzorec za delovni dogovor o

vzpostavitvi operativnega sodelovanja med Evropsko agencijo za mejno in obalno stražo in [organ tretje države]

Evropska agencija za mejno in obalno stražo (v nadaljnjem besedilu: Agencija), ustanovljena z Uredbo (EU) 2019/1896 Evropskega parlamenta in Sveta z dne 13. novembra 2019 o evropski mejni in obalni straži (v nadaljnjem besedilu: uredba), ki jo zastopa izvršni direktor [...], na eni strani

ter

[Organ tretje države], ki ga zastopa [...], na drugi strani,

v nadaljnjem besedilu posamično „stran“ ali skupaj „strani“,

nameravata izvajati operativno sodelovanje na naslednji način:

1.Področje uporabe

1.1Strani poudarjata, da se bo načrtovano operativno sodelovanje razvijalo postopoma. Cilj je prizadevanje za trajnostno operativno partnerstvo na področju integriranega upravljanja meja, vključno z odkrivanjem in preprečevanjem nezakonitih migracij in čezmejnega kriminala ter bojem proti njima, pa tudi na področju vračanja v skladu z veljavnimi nacionalnimi pravnimi okviri, pravnimi okviri Unije in mednarodnimi pravnimi okviri, vključno z varstvom osebnih podatkov.

2.Namen

Obe strani nameravata sodelovati z namenom spodbujanja učinkovitega izvajanja integriranega upravljanja meja, da bi olajšali zakonito prehajanje meja, zaščitili zunanje meje Evropske unije in [tretje države] pred grožnjami, vključno z nezakonitim priseljevanjem in čezmejnim kriminalom, ter olajšali izvajanje obveznosti vračanja in ponovnega sprejema ob polnem spoštovanju veljavnih mednarodnih instrumentov, zlasti [neustrezno črtati: Evropske konvencije o varstvu človekovih pravic in temeljnih svoboščin, Mednarodnega pakta o državljanskih in političnih pravicah, Konvencije Združenih narodov o otrokovih pravicah, Konvencije Združenih narodov o statusu beguncev iz leta 1951 in Protokola o statusu beguncev ter Konvencije o mednarodnem civilnem letalstvu]. Takšno sodelovanje zajema:

a)upravljanje meja, vključno z nadzorom meja, iskanjem in reševanjem, situacijskim zavedanjem, analizo tveganja, izmenjavo informacij, krepitvijo zmogljivosti, usposabljanjem, preprečevanjem, odkrivanjem in preiskovanjem kaznivih dejanj, nadzorom kakovosti ter raziskavami in inovacijami;

b)vračanje, vključno z dejavnostmi pred vračanjem (npr. svetovanje, identifikacija in izdaja potnih listin), prostovoljnim in neprostovoljnim vračanjem oseb, ki nezakonito prebivajo na ozemlju države članice Evropske unije ali pridružene schengenske države, dejavnostmi po vrnitvi (npr. učinkovit ponovni sprejem in reintegracija) ter drugimi dejavnostmi, povezanimi z vračanjem.

3.Narava sodelovanja

3.1Obe strani pri izvajanju operativnega sodelovanja spoštujeta svoje obveznosti v zvezi s temeljnimi pravicami, zlasti tiste, ki so povezane z dostopom do mednarodne zaščite in načelom nevračanja. Strani zlasti zagotavljata, da se pri vseh skupnih dejavnostih v celoti spoštujejo pravice vseh oseb, zlasti tistih, ki potrebujejo mednarodno zaščito, mladoletnikov brez spremstva, žrtev trgovine z ljudmi in drugih ranljivih oseb.

3.2Sodelovanje med stranema bi moralo potekati v skladu s pravnim redom Evropske unije in pravnim okvirom, ki velja za Agencijo, v okviru politike Evropske unije na področju zunanjega delovanja in v skladu s pravnim okvirom [tretje države].

Izmenjava informacij

3.3Strani si lahko izmenjujeta informacije in analitične izdelke ob upoštevanju svojih pravil o varstvu podatkov, da bi izboljšali skupno situacijsko zavedanje, sodelovanje med operativnimi dejavnostmi in skupne analize tveganja za namene integriranega upravljanja meja.